Diari Oficial de la Generalitat Valenciana


Sumari del DOGV 9006, del 27-01-2021 (2021/690)

RESOLUCIÓ d'11 de gener de 2021, de la consellera de Sanitat Universal i Salut Pública, per la qual es crea i regula, com a grup de treball, el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9006

Data del DOGV
:   27-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/690


Data del document
:   11-01-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * control sanitari
    * càncer
    * legislació
    * política sanitària

RESOLUCIÓ d'11 de gener de 2021, de la consellera de Sanitat Universal i Salut Pública, per la qual es crea i regula, com a grup de treball, el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana. [2021/690]  
Antecedents i fonaments de dret  
El 18 de febrer de 2015, per mitjà d'una resolució de la Secretària Autonòmica de Sanitat, es designen unitats de Referència d'Oncologia Pediàtrica dels hospitals Universitari i Politècnic la Fe, Clínic Universitari de València i General Universitari d'Alacant.  
Considerant el que s'estableix en la Instrucció 06/2017, de la Secretaria Autonòmica de Salut Pública i del Sistema Sanitari Públic, que regula el model funcional de Xarxes Assistencials del Sistema Sanitari Públic de la Comunitat Valenciana, per la Resolució de la directora general d'assistència sanitària de data 14 de gener de 2019 es constitueixen en el Sistema Sanitari Públic de la Comunitat Valenciana les Xarxes Assistencials per al Xiquet i Adolescent amb Càncer, de les unitats de Referència d'Oncologia pediàtrica dels hospitals Universitari i Politècnic La Fe, Clínic Universitari de València i General Universitari d'Alacant, així com del Comité de Coordinació d'aquestes.  
  
El Consell Interterritorial del Sistema Nacional de Salut de data 24 de setembre de 2018 acorda, entre les mesures per a implementar sobre l'organització assistencial del càncer infantil i de l'adolescència, la creació en cada comunitat autònoma d'un comité autonòmic de coordinació assistencial per a la gestió de l'atenció assistencial de tots els casos de càncer infantil i adolescents, la designació d'unitats d'oncohematologia pediàtrica i l'adopció d'un model en xarxa basat en una o diverses unitats d'oncohematologia pediàtrica.  
Amb la finalitat de crear i regular, com a grup de treball, el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana, i en virtut de les competències que m'atribueix el Decret 105/2019, de 5 de juliol del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 184/2020, de 13 de novembre, i el Decret 185/2020, de 16 de novembre, de 2020, del Consell, d'aprovació del Reglament orgànic i funcional de la Conselleria de Sanitat Universal i Salut Pública, resolc:  
  
Primer. Objecte  
La present resolució té per objecte:  
1. Crear, com a grup de treball, el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana.  
2. Regular les funcions i composició del Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana.  
  
Segon. Coordinació  
El Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana estarà coordinat per la conselleria amb competències en matèria de sanitat, a través de la direcció general amb competències en matèria d'assistència sanitària.  
  
Tercer. Composició  
1. Els membres del grup de treball que integren el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana seran designats per la persona titular de la Conselleria de Sanitat Universal i Salut Pública a proposta de la persona titular de la direcció general amb competències en matèria d'assistència sanitària.  
2. Els membres del grup de treball que integren el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana seran designats per un període de dos anys, excepte aquells que ho siguen per raó de càrrec.  
3. El Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana estarà integrat per:  
a) La persona titular de la subdirecció general amb competències en matèria de planificació i organització assistencial i cartera de serveis.  
  
b) La persona titular de la prefectura de servei amb competències en matèria de planificació de programes i serveis sanitaris i desenvolupament de cartera de serveis.  
c) Un representant de cada comité de tumors dels centres amb unitats d'oncohematologia pediàtrica.  
d) Els responsables de les unitats d'oncohematologia pediàtrica.  
e) Un responsable de la coordinació de l'oncohematologia pediàtrica a la Comunitat Valenciana.   
f) Un responsable de la gestió dels pacients.  
g) Els membres que propose aquest comité, i siguen nomenats, per a aquelles situacions que ho requerisquen, en qualitat d'experts.  
4. L'acceptació i participació com a membre del grup de treball, serà voluntària i no comportarà cap mena de contraprestació.  
5. La coordinació funcional del grup de treball que integra el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana, des dels serveis centrals de la conselleria amb competències en matèria de sanitat, es realitzarà, indistintament, per part de:  
  
a) La persona titular de la subdirecció general amb competències en matèria de planificació i organització assistencial i cartera de serveis.  
  
b) La persona titular de la prefectura de servei amb competències en matèria de planificació de programes i serveis sanitaris i desenvolupament de cartera de serveis.  
  
Quart. Funcionament  
El grup de treball que integra el Comité es reunirà, com a mínim, dues vegades a l'any, i amb caràcter extraordinari a petició de la majoria dels membres, sempre que existisca una motivació.  
La convocatòria i l'ordre del dia de cada reunió, juntament amb la documentació necessària, seran remesos, per la persona que assumisca la coordinació d'aquest, als membres amb una antelació mínima de quaranta-huit hores, excepte en els casos d'urgència justificada.   
  
Cinqué. Funcions  
Són funcions del grup de treball que integra el Comité de Coordinació Assistencial per a la Gestió de l'Atenció Assistencial dels Casos de Càncer Infantil i de l'Adolescència de la Comunitat Valenciana les següents:  
a) Elaborar l'oferta assistencial per al càncer infantil i de l'adolescència  
b) Analitzar i definir els criteris clínics d'actuació, inclòs el seguiment en els processos oncològics pediàtrics i en l'adolescència de la Comunitat valenciana  
c) Elaborar els protocols de gestió de pacients que inclouran:  
- Els criteris clínics de derivació a unitats d'oncohematologia pediàtrica per a cada patologia, per a tot el procés de la malaltia o part del procés.  
- Els canals de gestió dels malalts de cara a establir circuits àgils, eficients que donen solucions ràpides i efectives a cada cas en particular.  
  
- La possibilitat de sol·licitar una segona opinió a un CSUR de l'SNS.  
- Proposarà protocols de coordinació amb la resta de recursos assistencials, inclosos els serveis de pediatria tant en l'àmbit hospitalari com d'atenció primària, cures pal·liatives pediàtriques i atenció domiciliària.  
  
- Garantirà la transició dels xiquets, xiquetes i adolescents als serveis d'atenció d'adults adaptada al procés de maduració individual de cada pacient.  
d) Proposar els professionals o centres designats per a diagnosticar i tractar cada pacient concret i coordinar les actuacions en xarxa d'aquests.  
e) Impulsar que cada pacient siga inclòs en el protocol terapèutic més efectiu, segur i actualitzat d'acord amb l'evidència disponible.  
  
f) Promoure la participació dels pacients pediàtrics amb càncer en estudis multicèntrics i assajos clínics, en els quals queden especificades les tasques i responsabilitats a realitzar per cada centre d'acord amb la normativa vigent.  
g) Impulsar la formació continuada i conjunta dels professionals mèdics, d'infermeria, així com d'altres professionals involucrats en l'equip assistencial, del mateix hospital, d'altres hospitals i d'atenció primària.  
h) Impulsar i monitorar programes de formació/educació als pacients i famílies.  
i) Avaluar els resultats, identificar problemes, àrees de millora i facilitar assessorament i adequació en matèria d'objectius assistencials.  
  
j) Facilitar la coordinació amb la institució competent en suport social als pacients i a les seues famílies.  
k) Fomentar el seguiment a llarg termini dels supervivents per a control de seqüeles a llarg termini, recidives...  
  
Sisé. Producció d'efectes  
La present resolució serà aplicable en la data de publicació en el Diari Oficial de la Generalitat Valenciana, i deixa sense efectes aquelles resolucions de la Conselleria de Sanitat Universal i Salut Pública que s'oposen a la present resolució.  
  
València, 11 de gener de 2021.- La consellera de Sanitat Universal i Salut Pública: Ana Barceló Chico.